בנות המצהירות כי הן דתיות ידרשו לעמוד בהצהרה זו במשך שנתיים כדי לקבל פטור משירות צבאי - כך אישרה היום (שלישי) הוועדה המשותפת לוועדת החוץ והביטחון וועדת חוקה, לקריאה שנייה ושלישית. לפי הנוסח המעודכן להצעת החוק הממשלתית, יהיו חייבות המועמדות לשירות ביטחון להודיע על כל שינוי באמונתן, כך שלו יפסיקו לשמור על אורח חיים דתי, הפטור משירות צבאי עבורן יבוטל, ויהיה ניתן לגייסן.
מדובר בניסיון של מערכת הביטחון להקשיח את אופן קבלת הפטור משירות, וזאת לאור עדויות של מאות בנות שבאמצעותו השתמטו משירות. אגף כוח האדם אף הפעיל בעבר חברות חקירה פרטיות בניסיון להוכיח את ההתחמקות משירות של בנות שמנהלות בעצם אורח חיים חילוני.
לפי המצב כיום, הצהרה על אורח חיים דתי מאפשר קבלת פטור אוטומטי משירות צבאי. זה ניתן לביטול רק לאחר הגשת כתב אישום בגין הגשת תצהיר כוזב והרשעה בנידון.
בצה"ל סבורים כי השינוי בחוק יביא לגיוס של מאות רבות של בנות נוספות לצה"ל. במשרד הביטחון הסבירו כי "החוק החדש יעמיד את המועמדת בתקופת מבחן של שנתיים ממועד ההצהרה, ואם שינתה במהלך התקופה את אורח חייה, תחויב המועמדת להודיע על כך לרשויות הצבא. אם לא תדווח ותיתפס, יאפשר החוק החדש לבטל את הפטור, בכפוף לשימוע, ולגייסה לאלתר לצה"ל".
"המטרה של החוק היא שבנות יפסיקו לשקר לצה"ל. על פי החוק האחריות מועברת על הבנות, שיצטרכו לדווח לצה"ל במידה והן משנות את אורח חייהן במהלך כל תקופת חובת השירות. בעזרת הפעלת הסנקציות בחוק, השקר כבר לא ישתלם להן".